ඉවත ලන වීදුරු කෑලි උපයෝගී කැරගෙන නවීන තාක්ෂණික ක්‍රම මගින් විසිතුරු බුදුපිළිම කුටි නිෂ්පාදන කර ජීවිකාව ගෙන යන යුවළක් හාලිඇළ අභයපුර ගම්මානයේ ජීවත් වෙති.කුලතුංග කොඩිතුවක්කු සහ ඔහුගේ බිරිය දමයන්ති රත්නායක සිය ආත්ම ශක්තිය හා ස්වශක්තිය කෙරෙහි උපරිම විශ්වාසය තබා ආරම්භ කළ දෑතේ විසිතුරු කර්මාන්තය මේ වනවිට විශාල ප්‍රගතියක් ලබා තිබේ.වෙළෙඳපොළ ජයගත් මේ විසිතුරු බුදුපිළිම කුටි නිෂ්පාදන කර්මාන්තයට පිවිසි මුල් කාලයේ ඔවුනට අතහිත දෙන්නට කිසිවකු ඉදිරිපත් වූයේ නැහැ.වියළි කලාපීය ජීවනෝපායයන් සඳහා සහය වීමේ හා හවුල්වීමේ වැඩ සටහනේ බදුල්ල මෙහෙයුම් කාර්යාලය හරහා ඔවුන්ගේ දක්ෂතාව හඳුනාගත් බදුල්ල මහජන බැංකුව මේ කර්මාන්තය නගාසිටුවීම සඳහා ඔවුන්ට අතහිත දුන්නේය.එහි ප්‍රතිඵලයක් ලෙස ඔවුන් දෙපළගේ ධෛර්යය හා කැපවීම නිසාම ව්‍යාපාරය පුළුල් කර ගැනීමේ වාසනාවද උදාවිය.